KIRJALLINEN KYSYMYS E-2396/99 esittäjä(t): Roberta Angelilli (UEN) komissiolle. Catis-nimisen yrityksen (Latina, Italia) mahdottomat työajat.



Virallinen lehti nro 219 E , 01/08/2000 s. 0155 - 0156



KIRJALLINEN KYSYMYS E-2396/99 esittäjä(t): Roberta Angelilli (UEN) komissiolle (16. joulukuuta 1999) Aihe: Catis-nimisen yrityksen (Latina, Italia) mahdottomat työajat Latinassa toimivan Catis-nimisen yrityksen äskettäisten uudelleenjärjestelyjen yhteydessä määrättiin myös työaikojen muuttamisesta yrityksen itsensä teettämän tutkimuksen mukaisesti. Työn luonne, erityisesti yrityksen eräällä toimintasektorilla (sifonien manuaalinen kokoonpanohihna), on kuitenkin erittäin kiivastahtista ja näin ollen uuvuttavaa. Edellä mainitun tutkimuksen mukaiset työajat ovat täysin epäsopivia ja järjettömiä erityisesti sen vuoksi, että yritys on vähentänyt huomattavasti työntekijöitään, minkä vuoksi jäljelle jääneiden työntekijöiden on ollut pakko sopeutua erittäin kiivaaseen työrytmiin. Voiko komissio näin ollen 1. kertoa, onko olemassa tutkimuksia ja asiakirjoja liukuhihnatyöskentelyssä hyväksyttävien työaikojen noudattamisesta, jotta taataan työntekijöiden terveyden suojelu; 2. kertoa, onko aiheesta olemassa direktiivejä, ja jos on, onko nämä direktiivit saatettu osaksi kansallista lainsäädäntöä Italiassa, ja millainen tätä koskeva Italian lainsäädäntö on; 3. kertoa, eikö se katso tarpeelliseksi vaatia Italian viranomaisia ottamaan yhteyttä kyseessä olevan yrityksen johtoon ja hankkimaan tietoja edellä mainituista tapahtumista sekä tarvittaessa puuttumaan asiaan vaatimalla voimassa olevien sääntöjen noudattamista; 4. arvioida tätä tapausta kokonaisuudessaan? Anna Diamantopouloun komission puolesta antama vastaus (11. tammikuuta 2000) 1. Komissio lähettää suoraan arvoisalle parlamentin jäsenelle ja parlamentin pääsihteeristölle työvoiman muuttumista ja työlainsäädännön tulevaisuutta Euroopassa koskevan lopullisen raportin sekä yksityiskohtaisen luettelon asiaa koskevista tutkimuksista ja kirjallisuudesta. 2. Tietyistä työajan järjestämistä koskevista seikoista 23. marraskuuta 1993 annetussa neuvoston direktiivissä 93/104/EY(1) säädetään työajan järjestelyyn liittyvistä turvallisuutta ja terveyttä koskevista vähimmäisvaatimuksista jäsenvaltioissa. Italian viranomaiset eivät ole vielä ilmoittaneet direktiivin täytäntöönpanotoimenpiteitä komissiolle, joten komissio on saattanut asian yhteisöjen tuomioistuimen käsiteltäväksi EY:n perustamissopimuksen 226 artiklan (entinen 169 artikla) nojalla (vireillä oleva asia C-386/98). 3. Sen estämättä, mitä edellä 2 kohdassa on esitetty, ja käytettävissä olevien tietojen perusteella vaikuttaa siltä, että asia kuuluisi ensi kädessä kansallisten viranomaisten toimivaltaan. 4. Komissio ei voi arvioida tilannetta yksityiskohtaisesti saamiensa tietojen perusteella. Komissio haluaa kuitenkin korostaa yleiseltä kannalta sitä, että sopeutumista käsittelevässä työllisyyden suuntaviivojen pilarissa työmarkkinaosapuolia kehotetaan neuvottelemaan kaikilla soveliailla tasoilla sopimuksista työn organisaation nykyaikaistamiseksi. Tällaisissa sopimuksissa voidaan käsitellä esimerkiksi työaikaan liittyviä kysymyksiä. (1) EYVL L 307, 13.12.1993.